ธปท.ติดตามเหตุปะทะไทย-เขมรใกล้ชิด
ธปท.เผยจับตาสถานการณ์การปะทะกันตามแนวชายแดนไทยกัมพูชาอย่างใกล้ชิด หวั่นกระทบความเชื่อมั่นและเศรษฐกิจการค้าของไทย
25 เม.ย. 2554

ธปท.เผยจับตาสถานการณ์การปะทะกันตามแนวชายแดนไทยกัมพูชาอย่างใกล้ชิด หวั่นกระทบความเชื่อมั่นและเศรษฐกิจการค้าของไทย 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า  ขณะนี้ธปท.มีการติดตามดูสถานการณ์การปะทะตามแนวชายแดนระหว่างไทยกัมพูชาอย่างใกล้ชิด เพื่อจะได้ประเมินติดตามผลกระทบที่อาจจะมีต่อความเชื่อมั่นของนักลงทุนและการประกอบธุรกิจการค้าของไทยเพิ่มขึ้น แต่อย่างไรก็ตามยังไม่สามารถบอกได้ว่าเหตุการณ์ที่กำลังเกิดขึ้นจะสร้างผลกระทบความเสียหายต่อเศรษบกิจในแง่ไหนอย่างไรบ้าง ยังต้องดูต่อไป 
“เหตุการณ์ที่เกิดขึ้นตอนนี้ ยังบอกไม่ได้ว่าจะกระทบเศรษฐกิจอย่างไร แต่เบื้องต้นเท่าที่ดูเหตุการณ์เคยเกิดมาแล้วหลายครั้งนักลงทุนก็พอจะเข้าใจสภาพการณ์ อาจจะกระทบความเชื่อมั่นไม่มากนัก หรือในแง่มูลค่าการค้าตามแนวชายแดนไทยและกัมพูชาก็ไม่มากนักเมื่อเทียบกับการค้าขายรวมทั้งหมด แต่เรื่องนี้ก็ประมาทไม่ได้จำเป็นต้องติดตามดูต่อไป” นายเมธีกล่าว
ผู้อำนวยการอาวุโส ธปท. กล่าวต่อว่า เช่นเดียวกันขระนี้ยังไม่สามารถประเมินได้ว่าการจัดทำนโยบายสนับสนุนให้คนมีบ้านหลังแรก ราคาไม่เกิน 3 ล้านบาท โดยคิดดอกเบี้ย 0% 2 ปีของรัฐบาลนั้น จะสร้างแรงกดดันเงินเฟ้อหรือไม่ หรือจะมีส่วนช่วยกระตุ้นเศรษฐกิจอย่างไร เนื่องจากมาตรการยังไม่ได้เกิดขึ้น 
ทั้งนี้ วันที่ 28 เม.ย.นี้ธปท.จะมีการแถลงผลการประเมินแนวโน้มอัตราการเติบโตทางเศรษฐกิจ เงินเฟ้อ และตัวเลขสำคัญต่างๆ ภายใต้ปัจจัยต่างที่เกิดขึ้นล่าสุด หลังข้อมูลตัวเลขจริงไตรมาสของปีนี้ทยอยออกมาแล้ว